Boriss Jeļcins
Boriss Jeļcins (krievu: Борис Николаевич Ельцин; 1931. gada 1. februāris — 2007. gada 23. aprīlis) bija pirmais Krievijas Federācijas prezidents no 1991. gada 10. jūlija līdz 1999. gada 31. decembrim. No 1992. gada marta līdz maijam bija Krievijas Federācijas aizsardzības ministra pienākumu izpildītājs. Jeļcins iegāja vēsturē kā pirmais tautas ievēlētais Krievijas valsts vadītājs, kurš radikāli reformēja Krievijas sociālpolitisko un ekonomisko struktūru. Jeļcina valdīšanas laiku iezīmēja Augusta pučs un Padomju Savienības sabrukums 1991. gadā, cenu liberalizācija un privatizācija 1992. gada sākumā, impīčmenta mēģinājumi 1993. un 1999. gadā, Augstākās padomes izklīdināšana un 1993. gada konstitūcijas pieņemšana, konfrontācija ar KFKP, pirmais Čečenijas karš (1994–1996) un otrā Čečenijas kara sākums, kā arī 1998. gada defolts.